Sojuz TMA-01M

**Sojuz TMA-01M** bola ruská kozmická loď typu Sojuz. Dňa 7. októbra 2010 o 23:10:55 UTC odštartovala k Medzinárodnej vesmírnej stanici (ISS), kam dopravila troch členov Expedície 25 - Alexandra Kaleriho, Olega Skripočku a Scotta Kellyho. Pri ISS zostala ako záchranná loď až do marca 2011, kedy sa s ňou rovnaká trojica kozmonautov vrátila na Zem.

Sojuz TMA-01M je prvá loď novej, "sedemstovkovej" série TMA-M. Pôvodne (v lete 2006) sa plánoval štart Sojuzu novej série už v septembri 2008, ako veliteľ lode bol vtedy určený skúsený kozmonaut oddielu RKK Energija Alexandr Kaleri. Práce na modernizácii lodi sa však preťahovali, a tak bol let postupne odkladaný až na jeseň 2010.

## Posádka
*  Alexandr Kaleri (5), veliteľ, RKK Energija
*  Oleg Skripočka (1), palubný inžinier 1, RKK Energija
*  Scott Kelly (3), palubný inžinier 2, NASA

V zátvorkách je uvedený celkový počet letov do vesmíru vrátane tejto misie.

### Záložná posádka
*  Sergej Volkov, veliteľ, CPK
*  Oleg Kononenko, palubný inžinier 1, RKK Energija
*  Ronald Garan, palubný inžinier 2, NASA

## Konštrukčné zmeny verzie TMA-M
Hlavným rozdielom novej lode voči Sojuzom TMA je náhrada starého palubného počítača navigačného systému Argon-16 (2 kB RAM, 16 kB ROM, 200 000 inštrukcií/s) s hmotnosťou 70 kg a spotrebou 280 W novým RISC počítačom TsVM-101 (2MB RAM, 2MB ROM, 6 mil. inštrukcií/s) s hmotnosťou 8,8 Kg a spotrebou 40-60 W. V navigačnom systéme je namiesto pôvodných 6 blokov s celkovou hmotnosťou 101 kg novo inštalovaných 5 blokov s hmotnosťou 42 kg. Tým došlo k zníženiu spotreby z pôvodných 402 W na 105 W. Ďalej došlo k výmene historického meracieho a telemetrického systému. Miesto existujúceho, pozostávajúceho z 30 blokov s hmotnosťou 70 kg, bol inštalovaný nový systém MBITS. Ten je zložený zo 14 blokov s celkovou hmotnosťou 28 kg a jeho spotreba je 29-85 W namiesto 84-140 W u pôvodného variantu. Ďalšie zmeny boli vykonané v termoregulačnom systéme lodi. Vďaka celkovým úsporám hmotnosti palubného vybavenia je teraz možné na palube Sojuzu TMA-M vynášať spoločne s posádkou ďalších 120 kg nákladu, namiesto 50 kg pri variante TMA. Vďaka modernizácii a zjednodušeniu vybavenia tiež dôjde k zjednodušeniu a zrýchleniu výroby a testovania lodí Sojuz.

## Priebeh letu
Sojuz TMA-01M odštartoval z kozmodrómu Bajkonur 7. októbra 2010 o 23:10:54,810 UTC. K spojovaciemu uzlu modulu Poisk Medzinárodnej vesmírnej stanice (ISS) sa pripojil po dvojdňovom lete 10. októbra o 00:01 UTC.

Súčasťou komplexu ISS bol až do 16. marca 2011, kedy sa o 04:27 UTC odpojil a o 07:54:05,3 UTC pristál v kazašskej stepi 86 km severoseverovýchodne od Arkalyku.

## Galéria

Súbor:Soyuz TMA-01M Rolls to the Pad.jpg|Preprava nosnej rakety Sojuz-FG na štartovaciu rampu, 5. október 2010
Súbor:Soyuz TMA-01M raised into vertical position.jpg|Nosná raketa Sojuz-FG na štartovacej rampe
Súbor:Soyuz TMA-01M launch.jpg|Štart misie Sojuz TMA-01M, 7. október 2010
Súbor:Soyuz TMA-01M spacecraft approaches the ISS 2.jpg|Kozmická loď Sojuz TMA-01M sa blíži k ISS, 9. október 2010
Súbor:Soyuz TMA-01M seen as it lands.jpg|Sojuz TMA-01M pristál neďaleko mesta Arkalyk v Kazachstane, 16. marec 2011
Súbor:Soyuz TMA-01M crewmembers after the landing.jpg|Skripočka, Kaleri a Kelly sedia na stoličkách po pristátí


## Iné projekty

 
## Zdroj

Kategória:Kozmické lode Sojuz
Kategória:Kozmické lety s ľudskou posádkou
Kategória:Základné posádky Medzinárodnej vesmírnej stanice
Kategória:Kozmonautika v 2010
Kategória:Kozmonautika v 2011